Jesper Petersen (SF), 2008-04-29:
Lande som Liechtenstein hjælper skattesvindlere med at holde formuer og skattepligtige udbytter skjult for skattevæsenet i Danmark.
De skattelylande skal hele tiden mærke tommelskruerne og presses politisk til at lave om på deres regler, og på kort sigt skal vi bruge alle de muligheder, vi har, for at komme skattesvindelen til livs.
En af de muligheder kom i februar, da det kom frem, at de tyske myndigheder har købt en cd-rom med informationer om 1.400 kontohavere i LGT Bank i Liechtenstein, der er kommet frem i lyset, fordi en tidligere medarbejder har kopieret informationerne, inden han forlod banken.
Det førte bl.a. til, at direktøren for det tyske postaktieselskab måtte gå af, fordi han havde svindlet og bedraget de tyske skatteborgere for mange millioner kroner.
Midt i den debat om informationerne fra Tyskland er det værd at bemærke, at informationerne er fra 2002.
Der er forsvundet mange millioner via konti i Liechtenstein siden 2002, og der må og skal sættes en stopper for det svineri, der snyder alle almindelige skatteydere og undergraver finansieringen af vores fælles velfærd.
Statsadvokaten i Tyskland har meddelt igennem pressen, at der er 1.400 mennesker på listen, og 800 af dem er ikke tyskere.
Jeg vil gerne tage lidt fat i, hvad hr. Mikkel Dencker bemærkede før om Liechtenstein - at det naturligvis er tilladt at have penge stående i banker i Liechtenstein.
Nogle har måske en form for familiemæssig eller anden relation til at opholde sig i Liechtenstein - eller at det er et smukt land, hvad ved jeg.
Men den økonomisk gode grund til at være i Liechtenstein er, som flere banker jo senere har vist sig at markedsføre, at det der er muligt at holde udbytter og andet skjult for skattevæsenet.
Skatteministeren har ført noget af en slingrekurs, synes jeg.
Først ville han slet ikke bruge informationerne, der var udtryk for hæleri.
Meddelervirksomhed i optrævling af narkomiljøet er i orden, og informationer fremkommet ved tortur må Danmark være åben for, er regeringens linje.
Men når det kommer til skattesvindlere i mangemillionklassen, får regeringen moralske kvaler.
Formålet med beslutningsforslaget er, at den danske regering skal vise sig lige så aktivistisk, som den gerne vil fremstå i f.eks. udenrigspolitikken, og det indebærer altså et pålæg til skatteministeren om, at vi ikke skal være for sarte, og at vi skal turde bruge informationer som dem, der er kommet frem i Tyskland.
Selv om der ligger aftaler med andre lande om udveksling af informationerne, skal det ikke udelukke os fra at være aktive, være fremme i skoene for at få fat i informationerne så hurtigt som muligt og få bremset skattesvindelen.
Danskere, der måtte gå med planer om at skjule penge for fællesskabet i Liechtenstein eller andre skattely, skal vide, at vi fra politisk hold vil tage skrappe midler i brug for at ramme dem, der snyder fællesskabet, og det vil forhåbentlig også have en forebyggende effekt over for eventuelle skattesnydere.
Også derfor er det et fornuftigt beslutningsforslag, som vi behandler i dag.
Vi fik tidligere i debatten lejlighed til at se en vis forskel på, hvilket informationsniveau de har i Venstres folketingsgruppe og i ministeriet.
I hvert fald kan vi sige, at de informationer, der er tilgået Skatteudvalget, er en refereren af en mundtlig diskussion på et møde i OECD om, at tyskerne har styr på det.
Vi har et referat fra et mundtligt møde.
Jeg synes, at det er helt på sin plads, at vi tager kontakt til Tyskland, og at Skatteudvalget i det mindste får mere håndfaste informationer end dem, som vi har fået indtil nu.
Så derfor ser jeg frem til den fortsatte behandling af beslutningsforslaget, som jeg håber at vi kan vedtage.